Úradný vestník L 059 , 04/03/1992 S. 0009 - 0009



Nariadenie Komisie (EHS) č. 540/92 z 3. marca 1992, ktorým sa upravuje nariadenie Komisie (EHS) č. 650/91 o žiadostiach o pomoc vo forme operačných programov Usmerňovacej sekcie Európskeho poľnohospodárskeho usmerňovacieho a záručného fondu (EPUZF), pokiaľ ide o investície na zlepšenie spracovateľských a obchodných podmienok pre produkty rybolovu a akvakultúry KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 4042/89 z 19. decembra 1989 o zlepšení podmienok, za ktorých sa produkty rybolovu a akvakultúry spracovávajú a za ktorých sa s nimi obchoduje [1], najmä na jeho článok 8 ods. 3, keďže po porade so Stálym výborom pre rybársky priemysel; keďže smernica Rady 91/492/EHS z 15. júla 1991, ktorou sa ustanovujú veterinárne podmienky produkcie živých dvojchlopňových lastúrnikov a ich uvádzania na trh [2], a smernica Rady 91/493/EHS z 22. júla 1991, ktorou sa ustanovujú veterinárne podmienky produkcie produktov rybolovu a ich uvádzania na trh [3], stanovujú zosúladenie požiadaviek pre veterinárne podmienky vzhľadom na produkciu, obchodovanie a spracovanie uvedených produktov; keďže v prípade, keď sa vyžaduje finančná pomoc od spoločenstva, môžu byť akceptované iba žiadosti vo vzťahu k projektom, ktoré sú v súlade s požiadavkami týchto smerníc; keďže iba podniky, aukčné siene, veľkoobchodné trhy, strediská expedovania a čistenia, ktoré spĺňajú požiadavky uvedených smerníc, môžu vykonávať svoju činnosť; keďže členské štáty môžu podnikom, aukčným sieňam, veľkoobchodným trhom, strediskám expedovania a čistenia, ktoré boli v prevádzke 31. decembra 1991, povoliť dodatočnú lehotu na splnenie požiadaviek smerníc; keďže investície zahrnuté v operačných programoch predložených kvôli finančnej pomoci spoločenstva musí vybrať príslušný úrad v členskom štáte; keďže nariadenie Komisie (EHS) č. 650/91 [4] stanovuje informácie a dokumentáciu, ktoré musia byť zahrnuté v žiadosti o pomoc vo forme operačného programu, PRIJALA TOTO NARIADENIE: Článok 1 Nariadenie (EHS) č. 650/91 sa upravuje takto: Do prílohy IV sa dopĺňa tento bod: "6. Kontrolovať, že investície budú spĺňať požiadavky smerníc Rady o veterinárnych podmienkach. V prípade podnikov, aukčných siení, veľkoobchodných trhov, stredísk expedovania a čistenia, ktorým nebola poskytnutá dodatočná lehota na splnenie požiadaviek, musí osvedčenie sprevádzať žiadosť o pomoc pre každú investíciu; toto osvedčenie musí potvrdzovať, že zariadenie, do ktorého sa má investovať, spĺňa požiadavky smerníc. V prípade podnikov, aukčných siení, veľkoobchodných trhov, stredísk expedovania a čistenia, ktorým bola poskytnutá dodatočná lehota na splnenie požiadaviek, zabezpečí príslušný úrad, že v deň ukončenia práce spĺňajú zariadenia požiadavky smerníc." Článok 2 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 3. marca 1992 Za Komisiu Manuel Marín podpredseda [1] Ú. v. ES L 388, 30.12.1989, s. 1. [2] Ú. v. ES L 268, 24.9.1991, s. 1. [3] Ú. v. ES L 268, 24.9.1991, s. 15. [4] Ú. v. ES L 72, 19.3.1991, s. 20. --------------------------------------------------